NOK เพิ่มทุนได้เงิน 1.22 พันลบ. ลุยจัดสรรที่เหลือ114ล.หุ้นอีกรอบ
NOK แฮปปี้! ขายหุ้นเพิ่มทุนได้ 510.99 ล้านหุ้น เป็นเงิน 1.22 พันลบ. เตรียมจัดสรรที่เหลืออีก 114 ล้านหุ้น รอบใหม่
11 ส.ค. 2560

ผู้สื่อข่าวรายงานว่า จากกรณีที่บริษัท สายการบินนกแอร์ จำกัด (มหาชน) หรือ NOK ได้ทำการเพิ่มทุนจดทะเบียนจากเดิม 625 ล้านบาท เป็น 1.41 พันล้านบาท โดยวิธีการออกหุ้นใหม่จำนวน 781.25 ล้านหุ้น และได้มีการจัดสรรหุ้นเพิ่มทุนจำนวนไม่เกิน 625 ล้านหุ้น เพื่อเสนอขายแก่ผู้ถือหุ้นเดิมในอัตราส่วน 1 หุ้นเดิมต่อ 1 หุ้นใหม่ ที่ราคาหุ้นละ 2.40 บาท ซึ่งมีกำหนดการจองซื้อในระหว่างวันที่ 16-19 และ 22 พ.ค. ที่ผ่านมานั้น
ล่าสุด บริษัทได้รายงานผลการจัดสรรหลักทรัพย์ โดยมีจำนวนหุ้นที่ขายได้ทั้งหมด 510,999,882 หุ้น และจำนวนหุ้นคงเหลือ 114,000,118 หุ้น ซึ่งบริษัทได้รับจำนวนเงินที่ได้รับสุทธิจากการขายหุ้นเพิ่มทุนดังกล่าวทั้งหมด 1.22 พันล้านบาท
ขณะที่ก่อนหน้านี้ บริษัทระบุว่า ในกรณีที่มีหุ้นสามัญเพิ่มทุนเหลือจากการจัดสรรให้แก่ผู้ถือหุ้นเดิมตามสัดส่วนใน รอบแรก บริษัทจะจัดสรรหุ้นสามัญเพิ่มทุนที่เหลือให้แก่ผู้ถือหุ้นที่ประสงค์จะจองซื้อหุ้นสามัญเพิ่มทุนเกินสัดส่วนตามสัดส่วนการถือหุ้น ในราคาเดียวกัน
โดยการจัดสรรหุ้นสามัญเพิ่มทุนดังกล่าว บริษัทจะดำเนินการจัดสรรหุ้นที่เหลือจนกระทั่งไม่มีหุ้นสามัญเพิ่มทุนเหลือจากการจัดสรรอีก หรือจนกว่าจะไม่มีผู้ถือหุ้นรายใดประสงค์ที่จะจองซื้อหุ้นสามัญเพิ่มทุนดังกล่าวอีกต่อไป
 

คลิกที่รูปภาพเพื่อขยายขนาด